Broj: 711-I-1059-M-306/22-05-17

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Tatijane Vučetić kao članova Povjerenstva, sukladno članku 23. stavka 6. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21) u svezi sa člankom 23. stavkom 1. ZSSI/21-a, **na zahtjev obveznika Tomislava Dundovića, zamjenika gradonačelnika Grada Bakra do 19. svibnja 2021.g.,** za davanjem suglasnosti Povjerenstva,na 177. sjednici održanoj dana 21. lipnja 2022.g., daje

**SUGLASNOST**

**Obveznik Tomislav Dundović može unutar razdoblja od 18 mjeseci od prestanka obnašanja dužnosti zamjenika gradonačelnika Grada Bakra prihvatiti imenovanje na funkciju direktora trgovačkog društva Gradsko komunalno društvo Dobra d.o.o., ukoliko bude odabran kao najbolji kandidat na javnom natječaju, jer se prihvaćanjem imenovanja ne bi našao u sukobu interesa.**

Obrazloženje

Zahtjev za davanjem mišljenja Povjerenstva podnio je Tomislav Dundović, zamjenik gradonačelnika Grada Bakra do 19. svibnja 2021.g. U knjigama ulazne pošte Povjerenstva zahtjev je zaprimljen 10. lipnja 2022. pod poslovnim brojem 711-U-6010-M-306/22-01-1, povodom kojeg se vodi predmet broj M-306/22.

Člankom 3. stavkom 1. podstavkom 34. ZSSI/21-a propisano je da župani, gradonačelnici, općinski načelnici i njihovi zamjenici obveznici u smislu tog Zakona, stoga je Tomislav Dundović povodom obnašanja dužnosti zamjenika gradonačelnika Grada Bakra obveznik navedenog Zakona.

Uvidom u Registar obveznika koji ustrojava i vodi Povjerenstvo, utvrđeno je da je Tomislav Dundović dužnost zamjenika gradonačelnika Grada Bakra obnašao u dva mandata, 2013. – 2017. te 2017. – 2021., odnosno do 19. svibnja 2021.

Obveznik u zahtjevu navodi da je do 20. svibnja 2021. godine obnašao dužnost zamjenika gradonačelnika Grada Bakra te da je tijekom obnašanja navedene dužnosti postupao u skladu sa svim pozitivnim propisima Republike Hrvatske, kao i da je uredno i savjesno izvršavao sve svoje obveze koje proizlaze iz odredbe Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11) u smislu urednog i pravovremenog podnošenja izvješća o imovinskom stanju. Navodi da trenutno radi na poslovima u svojoj struci koji nisu vezani za Grad Bakar, odnosno trgovačka društva kojima je Grad većinski osnivač te da je trgovačko društvo Gradsko komunalno društvo Dobra d.o.o., kojem je Grad Bakar jedini osnivač, 08. lipnja 2022. u „Narodnim novinama" broj 65/22. raspisalo javni natječaj za izbor i imenovanje direktora društva.

Nadalje iznosi da je tijekom obnašanja dužnosti zamjenika gradonačelnika bio upućen u problematiku komunalnog gospodarstva te upoznat s obvezama jedinica lokalne samouprave vezano za obavljanje komunalnih djelatnosti, zbog čega se namjerava javiti na navedeni javni natječaj, uz napomenu da u obnašanju dužnosti zamjenika gradonačelnika nije donosio bilo kakve odluke vezane za navedeno trgovačkog društvo.

Obveznik moli Povjerenstvo da mu, sukladno članku 23. stavku 6. ZSSI/21-a, izda suglasnost za izbor i imenovanje na funkciju direktora trgovačkog društva Gradsko komunalno društvo Dobra d.o.o., kako bi se nesmetano mogao javiti na javni natječaj i kako bi isto društvo u slučaju njegova izbora na ovu dužnost moglo donijeti odluku o imenovanju i zapošljavanju u svojstvu direktora.

Povodom navedenog zahtjeva obveznika, Povjerenstvo je dopisom Broj: 711-I-884-M-306/22-02-17 od13. lipnja 2022. od Grada Bakra zatražilo očitovanje je li u razdoblju od 24. svibnja 2013. do 19. svibnja 2021. postojao poslovni odnos Grada Bakra sa trgovačkim društvom Gradsko komunalno društvo Dobra d.o.o., ako jest što je bio njegov predmet i koliko je iznosila vrijednost u svakoj godini, tko je ispred Grada u tom razdoblju bio član Skupštine istog trgovačkog društva, te je li navedeni obveznik u obnašanju dužnosti zamjenika gradonačelnika poduzimao bilo koje radnje ili odlučivao u postupku koji je prethodio nastanku ovog poslovnog odnosa, odnosno je li ispred Grada obavljao nadzorne poslove u odnosu na navedeno društvo, zajedno sa dostavom dokumentacije koja se na odnosi na nastanak predmetnog poslovnog odnosa.

Grad Bakar očitovao se dopisom klasa: 041-01/229-01/02, urbroj: 2170-2-04/1-22-5 od 20. lipnja 2022. u kojem se navodi da je Grad Bakar jedini osnivač društva Gradsko komunalno društvo Dobra d.o.o., koje je osnovano Izjavom o osnivanju društva od 20. ožujka 2007. i upisano u sudski registar Trgovačkog društva u Rijeci 27. travnja 2007. Navodi se da sukladno odlukama Gradskog vijeća Grada Bakra isto društvo obavlja komunalne djelatnosti koje se financiraju iz proračuna Grada Bakra temeljem Odluke o izmjenama i dopunama Odluke o komunalnim djelatnostima u Gradu Bakru („Službene novine primorsko-goranske županije", broj 37/09.), i to: održavanje groblja, odvodnja atmosferskih voda, održavanje javnih površina, pružanje usluga prijevoza putnika u javnom prometu na području Grada Bakra, koje zbog specifičnosti lokalnih potreba nisu u potpunosti pokrivene uslugama Komunalnog društva Autotrolej d.o.o.

Iznosi se i kako navedeno društvo temeljem Odluke o izmjenama i dopunama Odluke o komunalnim djelatnostima u Gradu Bakru („Službene novine Primorsko-goranske županije", broj 4/14.) obavlja poslove održavanja čistoće - čišćenje javnih površina, temeljem Odluke o povjeravanju obavljanja komunalnih djelatnosti („Službene novine Grada Bakra“, broj 07/20.) obavlja poslove održavanja javnih površina na kojima nije dopušten promet motornim vozilima, održavanja građevina javne odvodnje oborinskih voda, osim čišćenja slivnika i rešetki oborinske odvodnje u naselju Bakar, održavanja javnih zelenih površina, održavanja građevina, uređaja i predmeta javne namjene, održavanja groblja, održavanja čistoće javnih površina, usluge parkiranja na uređenim površinama i u javnim garažama, usluge javnih tržnica na malo, usluge ukopa pokojnika, usluge komunalnog linijskog prijevoza putnika koja zbog specifičnosti lokalnih potreba nije u potpunosti pokrivena uslugama Komunalnog društva Autotrolej d.o.o., te da temeljem Odluke o grobljima („Službene novine Grada Bakra“, broj 14/14.) društvo upravlja grobljima na području Grada Bakra.

Također se navodi da Tomislav Dundović nije sudjelovao u pripremi navedenih akata, jer je to, kao i nadzor nad provođenjem istih, u nadležnosti nadležnog Upravnog odjela za urbanizam, komunalni sustav i ekologiju Grada Bakra, dok je predlagatelj za donošenje istih bio gradonačelnik Grada Bakra, sukladno svojim zakonskim i statutarnim ovlastima. Iznosi se da su sve ugovore radi provedbe navedenih odluka Gradskog vijeća pripremala nadležna upravna tijela Grada Bakra, a potpisivao ih je gradonačelnik.

U dopisu se navodi da temeljem naloga i pod nadzorom Upravnog odjela za urbanizam, komunalni sustav i ekologiju navedeno trgovačko društvo za Grad Bakar obavlja poslove održavanja gradske imovine. Ističe se da društvo obavlja predmetne komunalne poslove koji su financirani iz proračuna Grada Bakra te da je Grad u razdoblju od 24. svibnja 2013. do 19. svibnja 2021. istom platio kako slijedi: od 24. svibnja 2013. do 31. prosinca 2013. iznos od 3.462.380,99 kuna, od 01. siječnja 2014. do 31. prosinca 2014. iznos od 5.115.340,95 kuna, od 01. siječnja 2015. do 31. prosinca 2015. iznos od 4.813.446,84 kuna, od 01. siječnja 2016. do 31. prosinca 2016. iznos od 5.591.721,49 kuna, od 01. siječnja 2017. do 31. prosinca 2017. iznos od 5.760.383,85 kuna, od 01. siječnja 2018. do 31. siječnja 2018. iznos od 5.444.042,31 kuna, od 01. siječnja 2019. do 31. siječnja 2019. iznos od 5.357.626,39 kuna, od 01. siječnja 2020. do 31. prosinca 2020. iznos od 6.173.052,59 kuna, te od 01. siječnja 2021. do 19. svibnja 2021. iznos od 1.787.836,53 kuna.

Zaključno se navodi da Skupštinu trgovačkog društva čini Grad Bakar, zastupan po gradonačelniku koji je sukladno odredbama članka 53. stavka 1. podstavaka 21. i 22. Statuta Grada Bakra („Službene novine Grada Bakra“, br. 04/18., 12/18., 04/20., 03/21., 13/21. i 14/21.) njen član i predsjednik, odnosno da gradonačelnik Grada Bakra nije posebnom odlukom imenovao druge članove skupštine društva te da Tomislav Dundović za vrijeme obnašanja dužnosti zamjenika gradonačelnika nije pripremao, niti donosio odluke vezane za poslovne odnose Grada sa društvom.

Člankom 23. stavkom 1. ZSSI/21-a propisano je da za obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Sukladno članku 23. stavku 6. ZSSI/21-a, u slučaju iz stavka 1. toga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 33. Zakona o komunalnom gospodarstvu („Narodne novine“, broj 68/18., 110/18. i 32/20.) propisano je da komunalne djelatnosti može obavljati trgovačko društvo koje osniva jedna ili više jedinica lokalne samouprave, javne ustanova koju osniva jedinica lokalne samouprave, služba ili vlastiti pogon jedinice lokalne samouprave, pravne i fizička osoba temeljem koncesije ili ugovora o obavljanju komunalne djelatnosti.

Člankom 22. navedenog Zakona određene su komunalne djelatnosti: održavanje nerazvrstanih cesta, održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje groblja i krematorija unutar groblja, održavanje čistoće javnih površina i održavanje javne rasvjete, te se iste obavljaju kao javna služba, a usluge koje se pružaju u obavljanju tih djelatnosti od općeg su interesa (načelo javne službe).

Obveznik Tomislav Dundović obnašao je dužnost zamjenika gradonačelnika Grada Bakra do 18. svibnja 2021. godine te se unutar razdoblja od 18 mjeseci od dana prestanka obnašanja navedene dužnosti namjerava prijaviti na javni natječaj za imenovanje direktora trgovačkog društva Gradsko komunalno društvo Dobra d.o.o.

Obvezniku je, sukladno članku 23. stavku 1. ZSSI/21-a, u navedenom razdoblju zabranjeno prihvatiti imenovanje na upravljačku funkciju u pravnoj osobi s kojom je Grad Bakar u razdoblju u kojem je obnašao dužnost zamjenika gradonačelnika bio u poslovnom odnosu ili su nad njom obavljane nadzorne funkcije,

Navedena je zabrana propisana jer bi se imenovanje nakon prestanka mandata na upravljačku funkciju u pravnoj osobi koja je bila u poslovnom odnosu moglo naknadno dovesti u svezu s radnjama koje je obveznik poduzimao u obnašanju javne dužnosti u odnosu na tu pravnu osobu a samo imenovanje bi moglo upućivati da se njegovim prihvaćanjem obveznik našao u sukobu interesa.

Iz zaprimljenog očitovanja Grada Bakra proizlazi da je trgovačko društvo Gradsko komunalno društvo Dobra d.o.o., kojem je osnivač Grad Bakar, obavljalo brojne komunalne poslove za Grad Bakar, koji su financirani iz gradskog proračuna, a navedene poslove društvo je obavljalo temeljem odluka Gradskog vijeća temeljem prijedloga gradonačelnika Grada Bakra, odnosno utvrđeno je da je u razdoblju u kojem je obnašao dužnost zamjenika gradonačelnika postojao poslovni odnos Grada sa istim trgovačkim društvom.

Stoga u ovome slučaju obveznik Tomislav Dundović ne bi smio prihvatiti imenovanje na funkciju direktora trgovačkog društva Gradsko komunalno društvo Dobra d.o.o., jer je u razdoblju kada je obnašao dužnost zamjenika gradonačelnika postojao poslovni odnos s Gradom Bakrom, slijedom čega ga obvezuje načelna zabrana prihvaćanja imenovanja na ovu upravljačku funkciju propisana člankom 23. stavkom 1. ZSSI/21-a.

Međutim, iz očitovanja proizlazi i da Tomislav Dundović nije bio član Skupštine trgovačkog društva Gradsko komunalno društvo Dobra d.o.o. za vrijeme obnašanja dužnosti zamjenika gradonačelnika, niti da je pripremao, odnosno donosio bilo kakve odluke vezane za poslovne odnose Grada sa istim društvom, što je u nadležnosti gradonačelnika. Također, u ovoj bi situaciji obveznik bio imenovan na funkciju direktora trgovačkog društva temeljem provedenog javnog natječaja, ukoliko bude ocijenjen kao najbolji kandidat.

Osim toga, Grad Bakar je dužan obavljati komunalne djelatnosti koje spadaju u njegov djelokrug poslova te je kao njegov osnivač trgovačkome društvu Gradsko komunalno društvo Dobra d.o.o. povjerio obavljanje pojedinih komunalnih poslova, što je platio iz svojeg proračuna, a sukladno odredbama Zakona o komunalnom gospodarstvu radi se o obavljanju poslova od općeg interesa za sve građane. Navedeno je Grad mogao učiniti povjeravanjem komunalnih poslova već osnovanom društvu ili osnivanjem novog društva, kao i sklopiti ugovor za iste poslove s drugom pravnom i fizičkom osobom.

Imajući u vidu da je nastao poslovni odnos obavljanja komunalne djelatnosti od javnog interesa, o čemu obveznik Tomislav Dundović nije odlučivao, sukladno članku 23. stavku 6. ZSSI/21-a daje se suglasnost Tomislavu Dundoviću da prihvati imenovanje na funkciju direktora trgovačkog društva Gradsko komunalno društvo Dobra d.o.o. u razdoblju od 18 mjeseci od prestanka mandata zamjenika gradonačelnika Grada Bakra,, ukoliko bude odabran kao najbolji kandidat po provedenom javnom natječaju, jer se time ne bi našao u sukobu interesa.

Ukazuje se obvezniku da bi u slučaju imenovanja na navedenu funkciju postao obveznik ZSSI/21-a u smislu odredbe članka 3. stavka 1. podstavka 40. ZSSI/21-a, jer je Grad Bakar jedini osnivač trgovačkog društva Gradsko komunalno društvo Dobra d.o.o.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Dundović, putem mail adrese
2. Objava na internetskoj stranici Povjerenstva
3. Pismohrana